ཡིན་ནའང་།བསྡད་ཀྱིན་བསྡད་ཀྱིན་ཁོ་ཚོ་ས་འོག་གི་གཉུག་མའི་མི་རིགས་ཏེ།ས་འབུ་ནག་ནར་ཚང་དང་འཆམ་མཐུན་མེད་པར་ཁ་རྩོད་དང་རྡུང་རེས་རྒྱག་པ་སོགས་འཆམ་མཐུན་མིན་པའི་རྩོད་ཉོག་ཀྱང་ཇེ་མང་དུ་གྱུར།ཡིན་རྒྱུ་ནི་དང་ཐོག་སྔགས་པ་དམ་ཆོས་མཚམས་ལ་བསྡད་ནས་ཉིན་མཚན་མེད་པར་རྔ་བོ་ཆེ་སྐོར་རྡུང་བྱས་ཏེ་ས་འབུ་ནག་ནར་རྣམས་མཚན་མོ་གཉིད་དུ་མ་བཅུག་པས་རེད།ཁོ་ཚོའི་བར་གྱི་རྩོད་གཞི་འདི་རིམ་གྱིས་ཇེ་ཆེར་གྱུར་ལ་མཐའ་མར་ཕན་ཚུན་ལག་འདྲེས་བྱུང་།ཧ་ཅང་གཉོམ་ཆུང་གིས་ནམ་ཡང་ནུར་ནས་འགྲོ་བའི་ས་འབུ་ནག་ནར་དག་གློ་བུར་དུ་དོམ་ནག་ཁྲག་གིས་བཟི་འདྲའི་གཡག་རྒོད་ཤ་སྟག་ཏུ་གྱུར་ལ་གདུག་རྩུབ་ཀྱིས་ཁོ་ཚོར་རྭ་གཡུག་བྱས་བྱུང་།གཡུ་སྔོན་སྡེ་བའི་སྐྱེས་པ་རྣམས་ཀྱིས་ཁོག་སྟོད་ཕུད་ནས་དམར་ཧྲེང་ངེར་འདུག་ལ་མི་རེས་གྲི་ཐུང་རེ་ཁ་ནང་ལ་ཐད་ཀྱིས་བཟུང་ཞིང་ལག་ཏུ་ཕྲ་ལ་རྣོ་བའི་གསོར་འཕིག་རེ་བཟུང་སྟེ་གཡག་རྒོད་དེ་དག་དང་ཛ་དྲག་གི་གཡུལ་འགྱེལ་བྱེད།ཚུགས་ཀ་དེ་ཕལ་ཆེར་སི་ཕེན་རྒྱལ་ཁབ་ཀྱི་གླང་འཛིང་དང་འདྲ།གཡག་རྒོད་དེ་དག་ཀྱང་སྨྱོན་པ་ལྟར་ཁོ་ཚོའི་ཐོག་ཏུ་བརྒྱུགས་ནས་གང་སར་རྭ་གཡུག་བྱེད་ཅིང་སུ་ལ་ཐུག་ཚེ་དེ་ཨེ་སོད་སོད་ཅིག་བྱེད།ས་འོག་གི་གྲོང་ཚོ་དེ་འུར་ཟིང་དང་འཇིགས་སྐྲག་གི་འཐབ་ར་ཆུང་ཆུང་ཞིག་དང་གཉིས་སུ་མི་འདུགགློ་བུར་དུ་གང་ཞིག་ནས་གཡག་རྒོད་ཅིག་མདའ་ལྟར་ཤོར་ཡོང་སྟེ།རྭ་གཡུག་གཅིག་གིས་ཨ་ཁུ་ཐུབ་བསྟན་གྱི་རྒྱུ་མའང་ས་ལ་དྲུད་སོང་།མི་ཚོགས་ཀྱི་འུར་ཟིང་ཇེ་ཆེར་གྱུར་པ་དང་སྐྱེས་པ་མང་པོ་མཉམ་རུབ་ཀྱིས་གཡག་རྒོད་དེའི་ཀླད་པའི་གཙུག་ཏུ་གསོར་འཕིག་ཅིག་བརྡབས་ནས་བསད་པ་དང་།སུ་ཞིག་གིསརེམ།རེམ།ཨ་ནེ་ལྕགས།ཁྱོད་ཀྱིས་མྱུར་དུ་རྨས་མ་སྨན་ཁང་དུ་སྐྱོལཅེས་བཀའ་ཕབ་པ་ན།མ་བཟང་ཐལ།མ་བཟང་ཐལཟེར་བའིརྟགས་ཅན་གྱི་མྱུར་སྐྱོབ་རླངས་འཁོར་ཞིག་སླེབས་པ་དང་མིག་ལྗང་ཁུ་དང་མགོ་སྐྲ་ཡོངས་རྫོགས་སེར་པོར་བཏང་བའི་རྒན་མོ་ཚགས་ཡང་ཞིག་ཡོང་ནས་ཨ་ཁུ་ཐུབ་བསྟན་ཟེར་བའི་རྨས་མ་དེ་རྡུལ་དྲངས་ངེར་གང་ཞིག་ཏུ་དྲུད་སོང་ལ།ནང་ཁྲོལ་དང་བཅས་པའི་རྒྱུ་མ་ད་དུང་དྲུད་ནས་འགྲོ་བཞིན་འདུགརང་རང་ས་ནས་གཡག་རྒོད་དག་དང་གཡུལ་བགྱེ་བའི་ཛ་དྲག་གི་འཐབ་མོའི་ཁྲོད་ནས་གློ་བུར་དུ་གཡག་རྒོད་ཁྱུ་ཞིག་ཤོར་ཡོང་བ་དང་མཉམ་དུ།འབའ་སྒྲ་དི་རེར་ལུག་ཁྱུ་ཞིག་ཀྱང་ཞོགས་སོང་།